Missier ta’ tifla t’għaxar xhur għamel rikors fil-Qorti tal-Familja, biex ikun jista’ jara lil bintu. Il-missier qal li meta twieldet, kontra l-volonta tiegħu, bintu ġiet reġistrata bħala li għandha missier mhux magħruf. Huwa kien preżenta proċeduri fil-Qorti biex bintu tkun reġistrata bħala t-tifla naturali tiegħu, iżda dawn il-proċeduri għadhom ma ġewx appuntati. Il-missier qal li esebixxa r-rapport tad-DNA li jgħid li t-tifla hija bintu, pero omm it-tifla kompliet tippersisti li ma tħallieħx jara lil bintu. Huwa qed jinsisti li l-fatt li ċ-ċertifikat tat-twelid ma jindikax li hu l-missier naturali, imur kontra d-drittijiet tiegħu ta’ missier.